Helge Adam Møller (KF), 2002-02-21:
Enhedslisten med hr. Keld Albrechtsen i spidsen har jo stillet et forslag til vedtagelse her i Folketinget, og det er interessant, at den sidste pind siger, at man godt vil have, at regeringen fremsender en redegørelse, som forklarer om formålet med og kapaciteten på de danske lyttestationer.
Hvis dette forslag til vedtagelse blev vedtaget, ville det jo være direkte landsskadeligt, der er jeg fuldstændig enig med hr. Langballe, og derfor kan hverken jeg eller Det Konservative Folkeparti selvfølgelig stemme for det, tværtimod stemmer vi imod.
Så er det jo femte eller sjette gang inden for en 5-6 år, vi har denne her debat, stort set den samme, senest var det den 24. april sidste år, men jeg vil godt sige tak til forsvarsministeren for en tale, som grundigt, omhyggeligt og detaljeret, så detaljeret, som det nu kan gøres, når det drejer sig om noget så følsomt som et lands efterretningstjenester, satte tingene på plads, og den konservative folketingsgruppe kan fuldt og helt tilslutte sig de synspunkter, som forsvarsministeren fremlagde dels på egne vegne og dels på justitsministerens vegne.
Jeg vil derfor kun gøre fem korte betragtninger.
For det første: Jeg ved ikke, om der eksisterer det såkaldte Echelonsamarbejde, men noget taler for, at det eksisterer i den ene eller anden form.
Samtidig er jeg ret sikker på, at der rundt i verden befinder sig flere forskellige former for samarbejde mellem regeringer, nationer eller organisationer af efterretningsmæssig art, og jeg er også sikker på, at i forbindelse med dette foregår der sikkert i enkelte tilfælde eller i nogle tilfælde ulovlig aflytning og forskellige former for industrispionage. Sådan er verden.
Det kan virksomheder ikke forhindre, og det kan Danmark ikke forhindre, men vi kan selvfølgelig gardere os imod det ved hjælp af kryptering.
Lad mig derfor slå fast, at den eneste effektive gardering mod og løsning på aflytning eller industrispionage er en effektiv kryptering.
Derfor hilser vi med tilfredshed, at den tidligere regering, hvor den tidligere forsvarsminister sad, straks efter den 11. september påbegyndte den nødvendige udbygning af disse to tjenester.
Og vi hilser med tilfredshed, at den nuværende regering fuldfører denne nødvendige indsats.
For det tredje: De danske efterretningstjenester kan ikke virke effektivt, medmindre de arbejder tæt sammen med udenlandske landes efterretningstjenester, selvfølgelig først og fremmest med vores NATO- og vores EU-partnere, men også med andre. For det fjerde: Enhver form for effektivt samarbejde mellem efterretningstjenester i forskellige lande bygger på en absolut fortrolighed og et gensidigt tillidsforhold mellem de lande, man arbejder sammen med.
Svigter man det tillidsforhold bare en enkelt gang og dermed røber nogle kilder, så udtørrer kilderne og efterretningsstrømmen øjeblikkelig.
Det ved enhver, der har beskæftiget sig professionelt med dette.
Derfor er det selvfølgelig vigtigt, at Danmark ikke iværksætter selvstændige initiativer over for andre lande, som vil kunne skade samarbejdsmulighederne med disse lande i fremtiden og specielt da ikke, hvis sådanne initiativer ikke vil have nogen reel værdi.
Og så det femte og sidste helt overordnede konservative synspunkt: I et demokratisk land skal vi have viljen og også evnen til at sikre os mod personer, organisationer eller lande, som ønsker at true vores indre eller ydre sikkerhed.
Et demokrati har efter min opfattelse både en ret og en pligt til at beskytte sig selv, for gør vi ikke det, så tager vi efter min og konservativ opfattelse ikke demokratiet alvorligt.
Det er derfor, vi i Danmark har såvel forsvarets som politiets efterretningstjenester.
Det er derfor, de i fortrolighed og i hemmelighed samarbejder med en lang række andre landes efterretningstjenester, og det er til gavn for Danmark.
Jamen så en enkelt ting til hr. Keld Albrechtsen.
Formålet er at sikre danske interesser, at sikre danske soldater og nødhjælpsarbejdere i udlandet mod farer, at sikre Danmark bedst muligt mod terrorangreb, terroraktiviteter.
Det er da klart.
Og man har en kapacitet, således at man i gamle dage kunne aflytte forskellige spændende ting ovre i Warszawapagtlandene og i dag kan sikre sig, at de steder rundt i verden, hvor vi har danske enheder osv., bliver sikret bedst muligt, således at danske soldater, mænd og kvinder, danske nødhjælpsarbejdere, der er ude, får så trygt et miljø, som det overhovedet er muligt, hvad enten det er i Afghanistan, i Makedonien osv. Det ved hr. Keld Albrechtsen jo godt.
Ingen danske borgere bliver aflyttet af Forsvarets Efterretningstjeneste.
Det er de ikke blevet de sidste 50 år, det blev de heller ikke i går, det bliver de heller ikke i dag, og det bliver de heller ikke i fremtiden. Politiets Efterretningstjeneste arbejder efter de love, der gælder, bl.a. retsplejeloven.
Der skal dommerkendelser til, sådan er det, og hvem kontrollerer det?
Det gør ministeren.
Og hvem kontrollerer ministeren?
Der er altså opbygget et parlamentarisk system, men jeg må da indrømme, at jeg indimellem er glad over, at hr. Keld Albrechtsen ikke sidder i Kontroludvalget.